Jun 25,2018
పార్లమెంటరీ కమిటీతో రేపు పీఎస్‌బీల సమావేశం
న్యూఢిల్లీ: నిరర్ధక ఆస్తులు పెరిగిపోవడం, బ్యాంకు మోసాలు అధికమవుతుండటంతో కుదేలవుతున్న ప్రభుత్వరంగ బ్యాంకుల (పీఎస్‌బీ) సమస్యలపై చర్చించడానికి పలు బ్యాంకుల చైర్మెన్లు ఈ నెల 26న పార్లమెంటరీ కమిటీతో సమావేశం కానున్నారు. 'దేశంలోని బ్యాంకులు ఎదుర్కొంటున్న సమస్యలు, సవాళ్లు, నిరర్ధక ఆస్తులు' అనే అంశం మీద 11 ప్రభుత్వరంగ బ్యాంకుల చైర్మెన్లు.. వీరప్ప మొయిలీ నాయకత్వంలోని పార్లమెంటరీ ఫైనాన్స్‌ కమిటీతో మంగళవారం జరిగే సమావేశానికి హాజరుకానున్నారు. ఈ సమావేశానికి ఆర్బీఐ గవర్నర్‌ ఊర్జిత్‌ పటేల్‌ సైతం హాజరవుతారు. బ్యాంకుల్లో నిరర్ధక ఆస్తులు పేరుకుపోతుండటం, 2015-16 ఆర్థిక సంవత్సరానికి 4,693గా ఉన్న బ్యాంకు మోసాల కేసులు 2017-18కి 5,904కు చేరడం వంటి అంశాలు చర్చలోకి రానున్నాయి. ఐడీబీఐ, యూకో, సెంట్రల్‌బ్యాంక్‌ ఆఫ్‌ ఇండియా, బ్యాంక్‌ ఆఫ్‌ ఇండియా, ఇండియన్‌ ఓవర్సీస్‌ బ్యాంక్‌, దేనా బ్యాంక్‌, ఓరియంటల్‌ బ్యాంక్‌ ఆఫ్‌ కామర్స్‌, బ్యాంక్‌ ఆఫ్‌ మహారాష్ట్ర, యునైటెడ్‌ బ్యాంక్‌ ఆఫ్‌ ఇండియా, కార్పొరేషన్‌ బ్యాంక్‌, అలహాబాద్‌ బ్యాంకుల చైర్మెన్లు ఈ సమావేశంలో పాల్గొనున్నారు.
మీ స్నేహితులకు రికమెండ్ చెయ్యండి